Helge Leiv Svarva

Helge Leiv Arnesen Svarva (1908–1976) var en norsk høyesterettsadvokat og kommunepolitiker i Levanger.

Han vokste opp på slektsgården Øvre Svarva på Snåsa. Han tok juridisk embedseksamen i 1938 og var dommerfullmektig ved Salten sorenskriverembete i Bodø, deretter advokatfullmektig hos høyesterettsadvokat Gustav Sjaastad i Oslo. Svarva etablerte sin egen advokatpraksis på Snåsa, og i 1946 flyttet han til Levanger. I 1963 fikk han møterett for Høyesterett. Svarva var spesialist i skjønnsrett og arbeidet mye med grunneierinteresser.

Svarva var medlem av Frol kommunestyre 1956–1962, deretter medlem av Levanger kommunestyre og formannskap, som representant for Høyre. Han var varaordfører i Levanger 1963–1967.

Svarva var medlem av Høyres programkomité foran stortingsvalget i 1969 og Høyres førstekandidat til Stortinget fra Nord-Trøndelag ved stortingsvalgene i 1957, 1965 og 1969, og andrekandidat i 1961. Han var formann i Nord-Trøndelag Høyre 1962–1966 og viseformann 1959–1962 og 1968–1970.

I perioden 1972–1975 var han medlem av Nord-Trøndelag fylkesting, som den eneste høyremannen i fylket, valgt på Høyre og Senterpartiets stemmer i Levanger kommunestyre.Om konstituerende møte i Levanger kommunestyre i Levanger-Avisa, 9. desember 1971, s. 4. Ved de første direkte fylkestingsvalgene i 1975 ble Svarva valgt inn som Høyres førstekandidat. Han var hele tiden formann i Høyres fylkestingsgruppe.

Han var med på å stifte Levanger rotaryklubb i 1953, og ble valgt til klubbens første kasserer. Han var aktiv idrettsutøver i sin ungdom, senere formann i hovedstyret i Idrettslaget Sverre i Levanger 1955–1961 og viseformann i Nord-Trøndelag idrettskrets.

 Referanser 

Kategori:Lokalpolitikere i Levanger
Kategori:Lokalpolitikere i Frol
Kategori:Høyre-politikere i Nord-Trøndelag
Kategori:Norske høyesterettsadvokater
Kategori:Personer fra Snåsa kommune
Kategori:Fylkestingspolitikere i Nord-Trøndelag